पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. सड़क हादसे में एक व्यक्ति की मौत से नाराज नखड़ौला गांव के लोगों ने नेशनल हाई-वे जाम कर दिया। जाम के कारण तीन घंटे तक ट्रैफिक की गति काफी धीमी रही। जाम खुलवाने के लिए पुलिस को काफी मशक्कत करनी पड़ी।
यह घटना सुबह 11 बजे की है। नेशनल हाई-वे पर नखड़ौला मोड़ के पास एक अज्ञात वाहन द्वारा कुचले जाने से गांव के 55 वर्षीय वेदप्रकाश की मौत हो गई। दुर्घटना में मौत की सूचना मिलते ही गांव के दर्जनों लोग मौके पर जमा हो गए। लोगों ने तुरंत इसकी सूचना पुलिस को दी। पुलिस के आने में देर होने से नाराज ग्रामीणों ने शव को लेकर नेशनल हाई-वे दोनों तरफ से जाम कर दिया।
दिल्ली की ओर आने-जाने वाले वाहनों की गति थम गई। देखते-देखते हाई-वे के दोनों तरफ पांच किलोमीटर लंबा जाम लग गया। ग्रामीण पुलिस प्रशासन के खिलाफ नारेबाजी करते रहे। कुछ देर बाद खेड़कीदौला थाना के इंस्पेक्टर मदन सिंह मौके पर पहुंचे। उन्होंने ग्रामीणों को समझाकर जाम खुलवाने की पूरी कोशिश की। उन्होंने मौके से लाश हटाने का भी प्रयास किया, लेकिन ग्रामीणों ने उन्हें ऐसा नहीं करने दिया।
प्रदर्शनकारी ग्रामीण राम किशन, सतीश ने कहा कि वेदप्रकाश को जान-बूझकर कुचला गया है। वह मोटरसाइकिल लगा कर सड़क के किनारे खड़ा था, जहां उसके ऊपर गाड़ी चढ़ा दी गई। उन्होंने कहा कि जबतक वाहन चालक गिरफ्तार नहीं हो जाता, वे लाश को नहीं हटाने देंगे। पुलिस इंस्पेक्टर ने ग्रामीणों को भरोसा दिलाया कि दोषी वाहन चालक को शीघ्र गिरफ्तार कर लिया जाएगा। काफी समझाने-बुझाने के बाद ग्रामीण लगभग दो बजे जाम खोलने पर राजी हुए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn